Okmetic

Okmetic Oy on puolijohdeteollisuudelle piikiekkoja valmistava yhtiö, joka perustettiin vuonna 1985 Outokumpu Oyj:n ja Nokia Oyj:n yhteisyrityksenä. Yhtiön asiakaskohtaisesti räätälöityjä, korkean lisäarvon piikiekkoja käytetään etenkin antureiden sekä RF-sovellusten ja tehopuolijohteiden valmistuksessa. Okmeticin teknologian avulla parannetaan mm. elektroniikan älykkyyttä ja energiatehokkuutta. 

Okmeticin listautui vuonna 2000 Helsingin pörssiin. Listautumisen jälkeen Outokummun osuus yhtiön osakkeista oli noin 28 %. Huhtikuun 2006 lopussa Outokummun osuus oli 32 %, mistä se putosi noin puoleen toukokuussa 2006. Outokumpu myi loputkin osakkeensa marraskuussa 2010. Huhtikuussa 2016 kiinalainen National Silicon Industry Group (NSIG) teki ostotarjouksen Okmeticin kaikista osakkeista, ja Okmetic poistui pörssistä vuoden 2016 marraskuussa.

Okmeticilla on globaali asiakaskunta ja palveluverkosto. Yhtiön pääkonttori sijaitsee Vantaalla, missä myös valmistetaan valtaosa yhtiön piikiekoista. Yhtiö kuuluu Suomen laajaan MEMS-klusteriin ja on sitä kautta mukana kehittämässä uraauurtavia mikroelektromekaanisia järjestelmiä.

Okmeticin liikevaihto vuonna 2020 oli 108 miljoonaa euroa. Vuoden 2020 lopussa yhtiö työllisti 500 työntekijää.

Yhtiö kertoi vuonna 2022 uuden tehtaan rakentamisesta, jolloin tuotantokapasiteetti kaksinkertaistuu. Uusi tehdas maksaa 400 miljoonaa euroa ja luo yli 500 uutta työpaikkaa.

Lähteet

Aiheesta muualla 
 Okmetic Oy

Suomalaiset elektroniikkayhtiöt
Entiset suomalaiset pörssiyhtiöt
Puolijohdevalmistajat